b'\n_START_ARTICLE_\nKari Wauhkonen\n_START_PARAGRAPH_\nKari Vilhelm Wauhkonen (s. 3. tammikuuta 1946 Helsinki) on suomalainen urheiluvaikuttaja, joka oli nuoruudessaan maajoukkuetason pikajuoksija ja pituushypp\xc3\xa4\xc3\xa4j\xc3\xa4._NEWLINE_Wauhkonen toimi Suomen Urheiluliiton kilpailup\xc3\xa4\xc3\xa4llikk\xc3\xb6n\xc3\xa4 vuosina 1990\xe2\x80\x932012. H\xc3\xa4n on lis\xc3\xa4ksi toiminut lukuisissa luottamusteht\xc3\xa4viss\xc3\xa4 kansainv\xc3\xa4lisiss\xc3\xa4 yleisurheilutapahtumissa muun muassa teknisen\xc3\xa4 delegaattina ja kilpailujen tuomarineuvostojen j\xc3\xa4senen\xc3\xa4. Wauhkonen on kuulunut Kansainv\xc3\xa4lisen Yleisurheiluliiton tekniseen komiteaan vuodesta 1999 l\xc3\xa4htien. H\xc3\xa4n on my\xc3\xb6s mukana Euroopan yleisurheiluliiton televisioitavien kilpailutapahtumien teknisten delegaattien ryhm\xc3\xa4ss\xc3\xa4._NEWLINE_Urheilu-urallaan Helsingin Kisa-Veikkoja edustanut Wauhkonen osallistui viiteen maaotteluun ja yhteen Eurooppa cupiin. Vuonna 1970 pikaviestimaajoukkue paransi kolmesti 4\xc2\xa0\xc3\x97\xc2\xa0100 metrin viestijuoksun Suomen enn\xc3\xa4tyst\xc3\xa4 joukkueella Jarkko Tapola, Raimo Vil\xc3\xa9n, Kari Wauhkonen ja Ossi Karttunen. Viestijuoksun Suomen-mestaruuskilpailuissa Wauhkonen saavutti nelj\xc3\xa4 kultamitalia vuosina 1968\xe2\x80\x931971. Kalevan kisoissa Wauhkonen sijoittui parhaimmillaan kolmesti viidenneksi (pituushyppy 1967, 1968, 200 metri\xc3\xa4 1970). H\xc3\xa4nen enn\xc3\xa4tyksens\xc3\xa4 olivat 100 metrill\xc3\xa4 10,6\xc2\xa0s (k\xc3\xa4siaika), 200 metrill\xc3\xa4 21,5\xc2\xa0s (k\xc3\xa4siaika) ja pituushypyss\xc3\xa4 752\xc2\xa0cm (my\xc3\xb6t\xc3\xa4tuulessa 756\xc2\xa0cm).'